יעקב גנות

**יעקב גנות** (ינואר 1947 – 3 ביולי 2024) היה איש משטרה ומנהל ישראלי. כיהן כמפקד מחוז הצפון של משטרת ישראל, מפקד משמר הגבול, נציב בתי הסוהר, מנכ"ל רשות שדות התעופה, מנכ"ל המשרד לביטחון הפנים, מנכ"ל משרד התחבורה וראש מינהל האוכלוסין.

## ביוגרפיה
גנות נולד ברומניה בשם **יעקב גנוט**. בשנת 1963 עלה עם משפחתו לישראל.

ב-1964 התגייס למשמר הגבול, והתקדם במעלה שרשרת הפיקוד עד שהיה לסגן מפקד מג"ב ירושלים. ב-1980 עבר לשרת במשטרה, ומילא שם שורה של תפקידי פיקוד במחוז הצפוני של המשטרה, בהם סגן מפקד מרחב עמקים, מפקד מרחב גליל ומפקד המחוז. באוקטובר 1997 מונה למפקד הראשון של אגף התנועה במשטרה ועמד בראשו עד ינואר 2001. בין השנים 2001–2002 כיהן כמפקד משמר הגבול. לאחר מכן, בשנים 2002–2003, היה ראש מנהלת ההגירה הראשון.

### העמדה לדין
באוגוסט 1994, בעת שהיה מפקד המחוז הצפוני, הואשם בחשד לקבלת שוחד, מרמה והפרת אמונים על קבלת טובות הנאה מקבלן מנצרת. הוא זוכה מחמת הספק מכל העבירות, אך שופטי בית המשפט העליון מתחו ביקורת חריפה על התנהגותו. בדעת מיעוט היה השופט יעקב קדמי, אשר ביקש להרשיע את גנות בעבירה של הפרת אמונים. בעקבות העמדתו לדין הושעה גנות למשך שלוש שנים.

### כנציב בתי הסוהר
ב-2003 אישרה הוועדה למינוי בכירים בראשות השופט בדימוס גבריאל בך את מינויו של גנות לנציב בתי הסוהר. בתקופת כהונתו עברה האחריות לבתי הכלא לאסירים ביטחוניים מגידו, קציעות ועופר מצה"ל לשב"ס, וכן בתי המעצר שהיו שייכים למשטרת ישראל. בכך הוכפל מספר האסירים והעצורים הפליליים והביטחוניים שתחת פיקוח שב"ס, במהלך כהונתו הוגדר שב"ס "ארגון כליאה לאומי", והסוהרים בבתי המעצר עברו גם הם מהמשטרה לשב"ס.

גנות התמודד כנציב השב"ס עם כמה פרשיות, ביניהן הרעלתו של עד המדינה יוני אלזם, יום לפני שהיה אמור להעיד במשפט רצח במסגרת סכסוך בין ארגוני פשיעה, ובריחתו של האנס בני סלע. בעקבות ריבוי אירועים ביטחוניים במתקני הכליאה במהלך הקדנציה שלו, שכללו תקיפות סגל רבות, ניסיונות חטיפה וחטיפת אנשי סגל, הורה גנות על הקמת יחידת מצדה, יחידת העילית של השב"ס.

### מועמדות למפכ"ל המשטרה
בפברואר 2007, לאחר התפטרותו של המפכ"ל משה קראדי בעקבות פרסום דו"ח זיילר על פרשת האחים פריניאן, הודיע השר לביטחון פנים אבי דיכטר על מינוי של גנות למפכ"ל, וכי בני קניאק יחליף אותו בתפקיד נציב השב"ס. היועץ המשפטי לממשלה, מני מזוז, אף שקבע כי "אין מניעה משפטית" לפסילת המינוי, סבר כי הוא בעייתי בשל הביקורת שנמתחה על גנות, והצורך באמון הציבור במפכ"ל החדש. עמותת אומ"ץ עתרה לבג"ץ נגד המינוי, והשופט בדימוס יעקב טירקל, שעמד בראש הוועדה למינוי בכירים בשירות המדינה, הודיע כי ימתין להכרעת בג"ץ בנושא. במרץ 2007 הסיר גנות את מועמדותו לתפקיד, לאחר שנודע לו כי טירקל ונציב שירות המדינה שמואל הולנדר צפויים להתנגד למינויו.

### כמנכ"ל ממשלתי
ביולי 2007 מונה על ידי שר הפנים, רוני בר-און, לראש מינהל האוכלוסין במשרדו. בתפקידו זה הקים את רשות האוכלוסין וההגירה. בשנת 2009 מונה למנכ"ל משרד התחבורה והבטיחות בדרכים. במשרד התחבורה שימש עד דצמבר 2010, עת עבר לשמש מנכ"ל המשרד לביטחון הפנים, זאת לאחר שהיועץ המשפטי לממשלה יהודה ויינשטיין הודיע שאין מניעה משפטית למינויו לתפקיד זה.

ב-1 באפריל 2012 מונה לתפקיד מנכ"ל רשות שדות התעופה, מינוי שגם עליו נמתחה ביקורת בשל חוסר ניסיונו של גנות בתחום. גנות כיהן בתפקיד במשך עשור ובמהלך כהונתו הוביל את יישום רפורמת השמים הפתוחים, פתיחת טרמינל 1 המחודש, שיפוץ מעברי הגבול היבשתיים וכן את התנהלות שדות התעופה במהלך מגפת הקורונה. הוא פרש מתפקידו ב-31 בדצמבר 2021.

## חיים אישיים
גנות התגורר בחיפה והיה נשוי ואב לשניים. ב-2008 התאבד בנו כפיר בקפיצה מגשר עכברה, ולאחר מותו נקבר גנות בסמוך אליו.

## הוקרה והנצחה
גנות זכה בציון לשבח בשנת 1972 כאשר ניסה לחלץ מפקד פלוגה מיחידת אגוז ואת נהגו בגבול לבנון, ואיבד בפעולה זו את עינו.

על פעולת חילוץ נוספת, בה חילץ אזרח דרוזי שרגליו נקטעו בשדה מוקשים, קיבל את עיטור המופת של המשטרה.

לאחר מותו הוחלט בשירות בתי הסוהר כי מתקני הכליאה בית הסוהר נפחא ובית הסוהר רמון הצמוד אליו יקראו **מתחם גנות**, על שמו של יעקב גנות, הנציב ה-14 של שירות בתי הסוהר.

ב-2026 נקרא על שמו רחוב בעיר רמלה, סמוך למשרדי נציבות בתי הסוהר.

## קישורים חיצוניים

* יעקב גנות באתר המשרד לביטחון פנים
* 

## הערות שוליים

קטגוריה:שוטרים שעוטרו בעיטור המופת
קטגוריה:מפקדי משמר הגבול
קטגוריה:מפקדי מחוז הצפון במשטרת ישראל
קטגוריה:ראשי אגף התנועה
קטגוריה:ניצבי משטרת ישראל
קטגוריה:נציבי בתי הסוהר
קטגוריה:מנכ"לי משרד התחבורה
קטגוריה:עובדי משרד הפנים
קטגוריה:ישראלים ילידי רומניה
קטגוריה:עולים בשנות ה-1960
קטגוריה:נכי צה"ל
קטגוריה:אישים הקבורים בבית הקברות שדה יהושע
קטגוריה:ישראלים שנולדו ב-1947
קטגוריה:ישראלים שנפטרו ב-2024